Arbeidsgiveravgift i f m dekning av kostnader ved installasjon av bredbånd hjemme hos ansatte (folketrygdloven § 23-2 tredje ledd)
Dato: 2005-03-01

Sammendrag: Direktoratet la til grunn at skal kostnadene fordeles 50/50 mellom privat og tjenstlig bruk. Den del av kostnadsdekningen som kan henføres til tjenstlig bruk, vil være fritatt for trekkplikt og dermed fritatt for arbeidgiveravgift.

Innsenders fremstilling av faktum og jus På bakgrunn av de opplysninger som er gitt, legges det til grunn at selskapet (også kalt arbeidsgiver) vurderer å dekke kostnadene til installasjon av bredbånd i boligen til ansatte. Installasjonen vil skje utenfor reglene for hjemme-PC-ordningen. Bredbåndabonnementet vil bli tegnet og betalt av arbeidsgiver og skal fordeles 50/50 mellom privat og tjenstlig bruk. Arbeidsgiver vil gå ut med tilbud om bredbåndinstallasjon for de ansatte medio mars 2005. De ansatte i selskapet må i denne sammenheng deles i to grupper: ansatte som allerede har en innlagt og operativ telefon- eller ISDN- linje, eller ansatte som ikke har innlagt og operativ telefon- eller ISDN- linje. Innsender er av den oppfatning at regelverket pr. i dag gir skattefrihet i det tilfellet en arbeidstaker har en innlagt og operativ telefonlinje og man er innenfor reglene for hjemme-PC-ordningen. Det hevdes at regelverket ikke har noe klart svar på den skattemessige behandling når arbeidsgiver, utenfor reglene for hjemme-PC-ordningen, dekker bredbåndinstallasjon hos arbeidstaker, enten arbeidstaker har en innlagt og operativ telefonlinje eller ikke. I disse tilfellene hevdes det at bredbåndinstallasjonen vil være skattefri på arbeidstakers hånd, og det bes om Skattedirektoratets bindende forhåndsuttalelse med hensyn til selskapets plikt til å betale arbeidsgiveravgift. Skattedirektoratets vurderinger Skattedirektoratet skal i det følgende ta stilling til om selskapets dekning av bredbåndinstallasjon hjemme hos de ansatte vil medføre plikt for selskapet til å betale arbeidsgiveravgift når selskapet tegner og betaler abonnementet og man er utenfor reglene for hjemme-PC-ordningen. I folketrygdloven § 23-2 tredje ledd er plikten til å betale arbeidsgiveravgift for naturalytelser gjort avhengig av at det foreligger plikt til å foreta forskuddstrekk etter skattebetalingsloven. Bestemmelsen har følgende ordlyd: ”Av naturalytelser og av godtgjørelse som skal dekke utgifter i forbindelse med utførelse av arbeid, oppdrag eller verv som nevnt i skatteloven § 5-10 bokstavene a og b, skal det betales avgift i den utstrekning naturalytelsene og godtgjørelsene skal tas med ved beregningen av forskuddstrekk, se skattebetalingsloven § 5 og § 6.” I Lignings-ABC 2004 side 711 omhandles tilfellet der arbeidsgiver dekker arbeidstakers kostnader til bredbåndabonnement utenfor reglene for hjemme-PC-ordningen. Her fremgår det at den delen av arbeidsgivers dekning som relaterer seg til den private bruken vil være en skattepliktig fordel. Arbeidsgiver må i disse tilfellene fordele kostnadene mellom tjenstlig og privat bruk. Lignings-ABC gir anvisning på at kostnadene fordeles 50/50 mellom privat og tjenstlig bruk, såfremt det ikke godtgjøres at en annen fordeling gir et riktigere resultat. Selskapet opplyser her at bredbåndabonnementet skal fordeles 50/50 mellom privat og tjenstlig bruk. Direktoratet finner at denne fordeling også må legges til grunn ved fordeling av installasjonskostnadene, slik at den del av kostnadene som relaterer seg til privat bruk i dette tilfelle vil utgjøre 50 %. En slik vurdering fremgår også av bl. a. Lønns-ABC 2004 pkt. 9.1. Om arbeidstaker har en operativ telefon- eller ISDN-linje fra før eller ikke, vil ikke ha betydning i denne sammenheng. Den delen av dekningen som relaterer seg til tjenstlig bruk er skattefri på arbeidstakers hånd, jf. skatteloven § 5-1 første ledd, jf. § 5-10 bokstav a, jf. § 5-12, og vil ikke være gjenstand for forskuddstrekk, jf. skattebetalingsloven § 5 nr. 1 a, jf. § 6 nr. 2, eller arbeidsgiveravgift, jf. folketrygdloven § 23-2 tredje ledd. Når arbeidsgiver dekker arbeidstakers private bruk, er skatteplikt på arbeidstakers hånd hjemlet i skatteloven § 5-1 første ledd, jf. § 5-10 bokstav a, jf. § 5-12. Trekkplikten følger av skattebetalingsloven § 5 nr. 1 a, jf. § 6 nr. 2, og forskrift av 21. juni 1993 nr. 546 om forskuddstrekk i naturalytelser § 1-1, jf. § 4-1. Arbeidsgiveravgiftsplikten er hjemlet i folketrygdloven § 23-2 tredje ledd med henvisning til skatteloven § 5-10 bokstav a og skattebetalingsloven § 5 og § 6. Konklusjon Selskapets planlagte dekning av bredbåndinstallasjon for ansatte vil medføre plikt til å betale arbeidsgiveravgift for den del av kostnadene som kan henføres til privat bruk. Det legges til grunn at 50 % av kostnadene gjelder privat bruk.